CELEX: 32012R0147
Language: et
Date: 2012-02-20 00:00:00
Title: Komisjoni rakendusmäärus (EL) nr 147/2012, 20. veebruar 2012 , millega muudetakse määrust (EL) nr 65/2011, millega kehtestatakse nõukogu määruse (EÜ) nr 1698/2005 rakendamise üksikasjalikud eeskirjad kontrollimenetluse rakendamise ja maaelu arengu toetusmeetmete nõuetele vastavuse kohta

21.2.2012   
            
            
               ET
            
            
               Euroopa Liidu Teataja
            
            
               L 48/7
            
         KOMISJONI RAKENDUSMÄÄRUS (EL) nr 147/2012,
   20. veebruar 2012,
   millega muudetakse määrust (EL) nr 65/2011, millega kehtestatakse nõukogu määruse (EÜ) nr 1698/2005 rakendamise üksikasjalikud eeskirjad kontrollimenetluse rakendamise ja maaelu arengu toetusmeetmete nõuetele vastavuse kohta
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 20. septembri 2005. aasta määrust (EÜ) nr 1698/2005 Maaelu Arengu Euroopa Põllumajandusfondist (EAFRD) antavate maaelu arengu toetuste kohta, (1) eriti selle artikli 51 lõiget 4, artikli 74 lõiget 4 ja artiklit 91,
   ning arvestades järgmist:
   
               (1)
            
            
               Komisjoni määruse (EL) nr 65/2011 (2) artikli 6 lõikes 2 sisalduvad mõisted, mida kõnealuse artikli teksti kohaselt tuleb kohaldada üksnes kõnealuse määruse II osa I jaotise suhtes. Termineid „pindalapõhine meede” ja „loomadega seotud meede” kasutatakse siiski kogu määruses. Seepärast tuleks kõnealused terminid lisada määruse (EL) nr 65/2011 artiklis 2 sätestatud mõistete loetellu.
            
         
               (2)
            
            
               Järjepidevuse huvides tuleks määruse (EL) nr 65/2011 artikli 31 punkti a alapunktis ii termin „pindalatoetus” asendada terminiga „pindalapõhine meede”.
            
         
               (3)
            
            
               Komisjoni 30. novembri 2009. aasta määrust (EÜ) nr 1122/2009 (millega kehtestatakse nõukogu määruse (EÜ) nr 73/2009 üksikasjalikud rakenduseeskirjad seoses põllumajandustootjate otsetoetuskavade alusel makstavate toetuste nõuetele vastavusega, ümbersuunamisega ning ühtse haldus- ja kontrollisüsteemiga ning määruse (EÜ) nr 1234/2007 üksikasjalikud rakenduseeskirjad seoses veinisektori toetuskavade alusel makstavate toetuste nõuetele vastavusega) (3) on muudetud, et tõhustada ja lihtsustada teatavaid loomadega seotud toetuste kontrollieeskirju. Määruse (EL) nr 65/2011 kohaste loomadega seotud meetmete kontrollimise järjepidevuse huvides tuleks kõnealusesse määrusse lisada vastavad eeskirjad.
            
         
               (4)
            
            
               Vastavalt määruse (EL) nr 65/2011 artikli 17 lõikele 3 tuleb kahest kõrvamärgist ühe kõrvamärgi kaotanud veist lugeda kindlaksmääratud loomaks, tingimusel et ta on selgelt ja individuaalselt identifitseeritav veiste identifitseerimise ja registreerimise süsteemi muude elementide abil. Veiste identifitseerimise ja registreerimise süsteem on üldiselt hästi toimiv. Seetõttu tuleks ka veis, kelle mõlemad kõrvamärgid on kadunud ja kes on üheselt tuvastatav, lugeda kindlaksmääratud loomade hulka ja lugeda seega toetuskõlblikuks. Seda tuleks kohaldada siiski üksnes siis, kui põllumajandustootja on enne kohapealsest kontrollist teatamist võtnud meetmeid olukorra parandamiseks, ning kõnealuse eeskirja kohaldamine peaks alusetult tehtud maksete riski vältimiseks piirduma ainult ühe loomaga.
            
         
               (5)
            
            
               Nõukogu 17. detsembri 2003. aasta määruse (EÜ) nr 21/2004 (millega kehtestatakse lammaste ja kitsede identifitseerimise ja registreerimise süsteem ja muudetakse määrust (EÜ) nr 1782/2003 ning direktiive 92/102/EMÜ ja 64/432/EMÜ) (4) kohaselt on võetud kasutusele lammaste ja kitsede identifitseerimise uus parandatud süsteem. Seepärast tuleks määruse (EL) nr 65/2011 artiklisse 17 lisada sarnane säte toetuse saamiseks deklareeritud lammaste ja kitsede kohta.
            
         
               (6)
            
            
               Määruse (EL) nr 65/2011 artikli 7 lõike 1 kohaselt kohaldatakse määruse (EÜ) nr 1122/2009 artiklit 16 mutatis mutandis määruse (EL) nr 65/2011 II osa I jaotise suhtes. Kuigi vastavalt määruse (EÜ) nr 1122/2009 artikli 16 lõike 1 teisele lõigule nõutakse loomadega seotud meetmete kohastelt toetusesaajatelt, et kui looma asukohta muudetakse kohaldatava loomapidamisaja vältel, teavitab põllumajandustootja sellest pädevat asutust, tuleks selgitada, et selle nõude eiramisest ei tulene karistusi juhul, kui asjaomaste loomade asukoht on kohapealse kontrolli käigus põllumajandusettevõttes otsekohe kindlaks tehtud.
            
         
               (7)
            
            
               Seoses määruse (EL) nr 65/2011 artiklis 17 sätestatud vähendamiste ja väljaarvamistega ning kõnealuse määruse artiklis 22 sätestatud vähendamiste järjekorraga tuleks selgitada, et komisjoni määruse (EÜ) nr 885/2006 (5) kohased tasaarvestused tuleks alati teha määruse (EL) nr 65/2011 artikli 22 kohases vähendamiste järjekorras viimasena. Määruse (EL) nr 65/2011 artikleid 17 ja 22 tuleks seetõttu vastavalt muuta.
            
         
               (8)
            
            
               Seetõttu tuleks määrust (EL) nr 65/2011 vastavalt muuta.
            
         
               (9)
            
            
               Käesoleva määrusega ette nähtud meetmed on kooskõlas maaelu arengu komitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Määrust (EL) nr 65/2011 muudetakse järgmiselt.
   
               1)
            
            
               Artiklisse 2 lisatakse järgmised mõisted:
               „d)   „pindalapõhised meetmed”– meetmed või alameetmed, mille puhul toetus põhineb deklareeritud pindalal;
               e)   „loomadega seotud meetmed”– meetmed või alameetmed, mille puhul toetus põhineb deklareeritud loomade arvul.”
            
         
               2)
            
            
               Artikli 6 lõikest 2 jäetakse välja punktid a ja b.
            
         
               3)
            
            
               Artiklit 17 muudetakse järgmiselt:
               
                           a)
                        
                        
                           lõike 3 esimene lõik asendatakse järgmisega:
                           „3.   Kahest kõrvamärgist ühe kõrvamärgi kaotanud veist loetakse kindlaksmääratud loomaks, tingimusel et ta on selgelt ja individuaalselt identifitseeritav veiste identifitseerimise ja registreerimise süsteemi muude elementide abil. Kui põllumajandusettevõtte üks veis on kaotanud kaks kõrvamärki, loetakse ta kindlaksmääratud loomaks, tingimusel et ta on siiski identifitseeritav registri, loomapassi, andmebaasi või Euroopa Parlamendi ja nõukogu määruses (EÜ) nr 1760/2000 (6) sätestatud muude vahendite abil, ning tingimusel et loomapidaja suudab tõendada, et ta on enne kohapealsest kontrollist teatamist võtnud juba meetmeid olukorra parandamiseks.
                        
                     
                           b)
                        
                        
                           lisatakse järgmised lõiked:
                           „3a.   Lammas või kits, kes on kaotanud ühe kõrvamärgi, loetakse kindlaksmääratud loomaks, tingimusel et loom on siiski identifitseeritav esimese identifitseerimisvahendiga vastavalt määruse (EÜ) nr 21/2004 (7) artikli 4 lõike 2 punktile a, ning tingimusel et lammaste ja kitsede identifitseerimise ja registreerimise süsteemi kõik muud nõuded on täidetud.
                           3b.   Kui toetusesaaja ei ole määruse (EÜ) nr 1122/2009 artikli 16 lõike 1 teise lõigu kohaselt teavitanud pädevat asutust looma asukoha muutmisest loomapidamisaja vältel, loetakse asjaomased loomad kindlaksmääratud loomadeks, kui nende asukoht on kohapealse kontrolli käigus põllumajandusettevõttes otsekohe kindlaks tehtud.
                        
                     
                           c)
                        
                        
                           lõike 5 kolmanda lõigu teine lause jäetakse välja;
                        
                     
                           d)
                        
                        
                           lõike 7 teise lõigu teine lause jäetakse välja;
                        
                     
                           e)
                        
                        
                           lisatakse järgmine lõige:
                           „8.   Summad, mis tulenevad toetusesaajate hulgast väljajätmisest seoses käesoleva artikli lõike 5 kolmanda lõigu ja lõike 7 teise lõigu sätetega, tasaarvestatakse komisjoni määruse (EÜ) nr 885/2006 artikli 5b kohaselt. Kui seda summat ei ole vastavalt kõnealusele artiklile võimalik täielikult tasaarvestada kolme kalendriaasta jooksul pärast seda kalendriaastat, mil rikkumine avastati, siis tasumata jääk kustutatakse.”
                        
                     
         
               4)
            
            
               Artikli 22 kuues taane asendatakse järgmisega:
               
                           „—
                        
                        
                           lõpuks käesoleva määruse artikli 16 lõikega 7 ja artikli 17 lõikega 8 ettenähtud vähendamised.”
                        
                     
         
               5)
            
            
               Artikli 31 punkti a alapunkt ii asendatakse järgmisega:
               
                           „ii)
                        
                        
                           pindalapõhiste meetmete puhul kogupindala üksikute toetuskavade lõikes;”.
                        
                     
         Artikkel 2
   Käesolev määrus jõustub seitsmendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 20. veebruar 2012
      
         
            Komisjoni nimel
         
         
            president
         
         José Manuel BARROSO
      
   
   
      (1)  ELT L 277, 21.10.2005, lk 1.
   
      (2)  ELT L 25, 28.1.2011, lk 8.
   
      (3)  ELT L 316, 2.12.2009, lk 65.
   
      (4)  ELT L 5, 9.1.2004, lk 8.
   
      (5)  ELT L 171, 23.6.2006, lk 90.
   
      (6)  EÜT L 204, 11.8.2000, lk 1.”;
   
      (7)  ELT L 5, 9.1.2004, lk 8.”;